«Լույս» հիմնադրամը հրավիրել էր բանախոսների մի ամբողջ խումբ՝ ցուցադրելու Գյումրիում գրանցված վերջին հաջողությունները։ «Լույսի» կրթաթոշակառու Խաչիկ Կարամանուկյանը ներկայացրեց «Լույսի» Գյումրու թիմի աշխատանքը, որ միտված էր «ԱրտՄենիա» կայքի հիմնադրմանը։ Այն ինտերնետային առևտրային հարթակ է՝ վաճառելու հայկական արվեստի գործեր։ Օգտվելով Սաատչի ցուցասրահի մոդելից՝ թիմը նկարահանեց արվեստագետների աշխատանքները հենց արվեստանոցներում և կայքում տեղադրեց ինտերակտիվ հոլովակների ու լուսանկարների մի ամբողջ շարք։ Պարոն Կարամանուկյանի խոսքով՝ «ԱրտՄենիան» նպատակ ունի լինելու Գյումրու առաջին օնլայն բիզնեսը, որը քաղաքի արվեստն առավել հասանելի կդարձնի աշխարհին։ Բիզնեսի կայացման քայլերը նկարագրելուց հետո նա նկատեց. «Մենք ցանկանում էինք նախադեպ ստեղծել և ապացուցել, որ ձեռներեցների համար համեմատաբար դյուրին է Հայաստանում ինտերնետ-վաճառք սկսելը»։ (Մանրամասների և այս կարևոր նախաձեռնությանն աջակցելու համար խնդրում ենք այցելել www.ArtMenia.com կայք)։